b'\n_START_ARTICLE_\nHaraldst\xc3\xa5rnet\n_START_PARAGRAPH_\nHaraldst\xc3\xa5rnet ble bygd p\xc3\xa5 Ullandhaug i Stavanger i 1895. Det var Stavanger Turistforening som fikk reist t\xc3\xa5rnet for \xc3\xa5 gi turg\xc3\xa5ere et utfartsm\xc3\xa5l, og for \xc3\xa5 minnes rikssamlingen i 872._NEWLINE_Det hele startet med at turistforeningen bygget en veg for 4-hjulskj\xc3\xb8ret\xc3\xb8yer opp til toppen. Den var ferdig i 1892, og det ble besluttet \xc3\xa5 gi fri grunn til et utsiktshus. S\xc3\xa5 i 1894, etter at ingen hadde reflektert p\xc3\xa5 tilbudet, foretok styret i foreningen planeringsarbeider p\xc3\xa5 toppen av haugen. Forslag til paviljong eller hus ble utarbeidet og anbud innhentet. Endelig, i 1895 er bygget reist etter arkitekt Hartvig Sverdrup Eckhoffs forslag. Byggeomkostningene kom p\xc3\xa5 3600 kroner. \xc3\x85ret etter tok sogneprest Jonas Dahl initiativ til utsmykning av t\xc3\xa5rnet og 1930 kroner ble samlet inn. I 1899 ble t\xc3\xa5rnet overf\xc3\xb8rt til Stavanger kommune. Det ble for dyrt \xc3\xa5 drive t\xc3\xa5rnet. Etter at kommunen overtok ble det drevet restaurant i noen \xc3\xa5r av Bondeungdomslaget._NEWLINE_En popul\xc3\xa6r gjenstand var orienteringsskiven som ble satt opp i 1923. Den ble senere satt opp p\xc3\xa5 Ullandhaugt\xc3\xa5rnet. En lignende skive ble satt opp p\xc3\xa5 Byhaugen. Den st\xc3\xa5r fremdeles. P\xc3\xa5 klare dager kan en bruke skiven og finne topper milevis innover i Ryfylkeheiene._NEWLINE_I tillegg til god utsikt, b\xc3\xb8d Haraldst\xc3\xa5rnet p\xc3\xa5 et interi\xc3\xb8r i dragestil med maleriske fremstillinger av slaget ved Hafrsfjord. Steinene som f\xc3\xb8r sto oppe i t\xc3\xa5rnet, men som i dag st\xc3\xa5r p\xc3\xa5 bakken, kommer fra Talgje i Ryfylke. De 16 minnesteinene har navn p\xc3\xa5 vikingtidssteder i Rogaland, p\xc3\xa5 dem som gjorde seg gjeldende i slaget, og senere ber\xc3\xb8mte personer fra regionen, slik som Erling Skjalgsson._NEWLINE_En del kjente personer har v\xc3\xa6rt oppe i t\xc3\xa5rnet, blant andre Arne Garborg, Kong Oscar II og Kong Haakon VII. Tyskerne \xc3\xb8dela en del av t\xc3\xa5rnet under andre verdenskrig. T\xc3\xa5rnet ble revet i 1963.'